Omroeper afgedank ná hy Zuma zombie noem | Netwerk24
Omroeper afgedank ná hy Zuma zombie noem
03 Julie 2017 20:59
Ravi GovenderFoto: lotusfm.co.za
Die SAUK het die kontrak van 'n radio-omroeper summier beëindig wat pres. Jacob Zuma 'n "zombie" genoem het.
Kaizer Kganyago, 'n woordvoerder van die SAUK, het Maandag bevestig Ravi Govender van Lotus FM se kontrak is beëindig, want hy het die openbare uitsaaier 'n slegte naam gegee.
Luidens Lotus FM se webwerf het Govender die program Vinyl Countdown Vrydagaande van 19:00 tot 21:00 aangebied.
Alvin Pillay, stasiebestuurder, en Govender wou nie kommentaar lewer nie.
Govender het Zuma op sy Facebookblad 'n "zombie" genoem ná die opening van die ANC se vyfde beleidskonferensie wat tans by Nasrec in Johannesburg aan die gang is.
"So pas 'n zombie Zuma op die nuus gehoor 'n toespraak lewer. (Dit was 'n) Slagting van die mooi Engelse taal . . . Onopgevoede wese. Selfs die ander sot Mugabe praat baie beter."
Govender het gesê hy het hierdie opmerkings in woede gemaak.
"Ek moes van beter geweet het. Hy het vir my dood geklink (toe hy sy toespraak gelewer het), geen gevoelens, geen punktuasie nie," het Govender gesê.
"Ek is nie rassisties nie, dit (Engels) is nie sy eerste taal nie, so praat in Zoeloe en kry 'n tolk. Ek het zombie gesê, want hy het soos 'n zombie vir my geklink. Ek het om verskoning gevra en daar is niks wat ek kan doen nie. Ek is verkeerd. Ek moes dit nie gesê het nie." – News24